**Șoapta numelui tău**

*Aurelius Belei*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din adânc dezbrăcat

de liniște te chem

dimpreună cu

toată arderea

sinceră și chinuitoare

a cerului meu

fără de stele

fără de nori

fără de lacrimi

fără de adiere

fără de sens

fără de îngerii

plecați degrabă

să-mi rostuiască vise

să-mi cutreiere lumi

să-mi picteze din belșug

cu albastru smuls

cioburi din cât

mai multe înălțimi

un alt adânc de inimă

ce va răspunde

răscolitor doar la

șoapta de senin a

numelui tău.